Mann funnet død - to siktet etter beslag
De to personer er siktet på grunn av beslag som er gjort i forbindelse med etterforskningen. - De har status som siktet på grunn av visse beslag. De er ikke pågrepet, sier jourhavende ved Romerike politidistrikt, Stian Sjøli Johannesen, til VG. Ifølge Romerikes Blad var to personer inne til avhør tidligere i dag. Johannesen ønsker ikke å kommentere om det er disse som nå er siktet. Han vil heller ikke gå inn på hvilke beslag det dreier seg om. - Flere personer har vært inne til avhør, men ingen er pågrepet. Politiet ble tilkalt til boligen av AMK-sentralen, og etterforsker dødsfallet som mistenkelig. Torsdag kveld pågår det fortsatt kriminaltekniske undersøkelser på stedet. Politiet er tilbakeholdne med opplysninger og begrunner det med hensynet til etterforskningen. - Omstendighetene rundt dødsfallet er fortsatt uavklarte. Vi prøver å finne ut om det kan være mulige vitner og fortsetter den tekniske og taktiske etterforskningen, sier Johannesen.
Politiet har gjort beslag hos to personer etter at en mann ble funnet død i en bolig på Skjetten i Akershus.